# Adolf Schwarz

Adolf Schwarz (Galszecs, Imperi Austríac (actualment Sečovce, Eslovàquia) 31 d'octubre de 1836 – Viena, 25 d'octubre de 1910) fou un jugador d'escacs austrohongarès. Comerciant de professió, es va instal·lar a Viena a partir del 1872, on va participar de l'extraordinari ambient escaquístic de la ciutat, i on fou considerat un dels millors jugadors del moment a Àustria.

## Resultats destacats en competició

Fou 10è al Torneig de Viena 1873 (els campions foren Wilhelm Steinitz i Joseph Henry Blackburne). El 1878, fou 2n, rere Louis Paulsen, a Frankfurt. El 1879, fou 3r a Leipzig (1r Congrés de la DSB, (el campió fou Berthold Englisch). El 1880, empatà als llocs 1r-3r amb Blackburne i English a Wiesbaden. El mateix any, empatà als llocs 1r-3r amb Max Weiss i Johannes von Minckwitz a Graz, i empatà als llocs 3r-5è a Braunschweig. El 1882, fou 3r a Viena (el guanyador fou Vincenz Hruby), i empatà als llocs 12è-13è al Torneig de Viena 1882 (els campions foren Wilhelm Steinitz i Szymon Winawer). Va participar en el gran Torneig d'escacs de Viena 1898, però es va haver de retirar després de jugar només vuit partides.

### Matxs

Adolf Schwarz va disputar nombrosos matxs: Va guanyar en von Minckwitz 5:3 (+ 3 - 2 = 4) a Frankfurt el 1878, en Winawer 3:1 (+ 3 - 1 = 0) el 1880, i n'Albin 2:1 (+ 2,- 1, = 0) el 1897. Va perdre contra en Philipp Meitner (6½:3½) a Viena el 1878, i contra en Paulsen, (2:5), a Leipzig el 1879.

### Rànquing mundial

El seu millor rànquing Elo s'ha estimat en 2657 punts, pel maig de 1882, cosa que el situaria en tercer lloc mundial en aquella data.

## Referències

* ↑ «Nota biogràfica» (en anglès). chessgames.com. [Consulta: 23 febrer 2010].
* ↑ Schulz, André. «150 years ago: The Vienna Chess Tournament 1873». Chessbase. [Consulta: 23 desembre 2024].
* ↑ «1r DSB Kongress, Leipzig 1879. Classificació i partides» (en anglès). 365chess.com. [Consulta: 23 febrer 2010].
* ↑ «Torneig de Wiesbaden 1880. Classificació i partides» (en anglès). 365chess.com. [Consulta: 23 febrer 2010].
* ↑ «Torneig de Graz 1880, classificació i partides» (en anglès). 365chess.com. [Consulta: 4 abril 2010].
* ↑ «Torneig Internacional de Viena 1882, classificació i partides» (en anglès). 365chess.com. [Consulta: 29 abril 2020].
* ↑ «Torneig d'escacs de Viena de 1882» (en anglès). chessgames.com. [Consulta: 28 abril 2020].
* ↑ «Name Index to Jeremy Gaige's Chess Tournament Crosstables, An Electronic Edition» (en anglès). Anders Thulin, Malmö, 01-09-2004. [Consulta: 17 febrer 2010].
* ↑ «Major Chess Matches and Tournaments of the 19th century» (en anglès). rigamagician. Arxivat de l'original el 26 de setembre 2007. [Consulta: 23 febrer 2010].
* ↑ «Torneig de Viena 1898» (en italià). Claudio Sericano, www.soloscacchi.net. Arxivat de l'original el 28 de gener 2008. [Consulta: 23 febrer 2010].
* ↑ «Matx Schwarz - Von Minkwitz, resultat i partides» (en anglès). 365chess.com. [Consulta: 23 febrer 2010].
* ↑ «Matx Paulsen-Schwarz, Leipzig 1879. Resultat i partides» (en anglès). 365chess.com. [Consulta: 23 febrer 2010].
* ↑ El sistema de classificació Elo no es va instituir oficialment fins al 1971, però s'han fet estimacions de la classificació Elo per a èpoques anteriors
* ↑ Fitxa d'Adolf Schwarz a Chessmetrics (anglès)

## Enllaços externs

* Estimació Elo d'Adolf Schwarz a «chessmetrics.com». [Consulta: 23 febrer 2010]. (anglès)